O‘zbekiston Adliya vaziri Vashingtonda Federal sud markazi vakillari bilan uchrashdi

AQShning Vashington shahridagi Federal sud markazida ushbu idora direktori Jeremi Fogel O‘zbekiston Respublikasi Adliya vaziri Ruslanbek Davletov bilan uchrashdi. Bu haqda O‘zA xabar bermoqda.

Federal sud markazi vakillari Adliya vazirini o‘zlarining asosiy faoliyati bilan yaqindan tanishtirdi. Unga ko‘ra, mazkur markaz AQSh sud hokimiyatining ilmiy-ma’rifiy agentligi bo‘lib, adolatli sudlov va sud organlari mustaqilligini ta’minlashni qo‘llab-quvvatlaydi.
O‘z navbatida, Ruslanbek Davletov mezbonlarni O‘zbekiston Adliya vazirligining asosiy faoliyati va so‘nggi yillarda erishgan yutuqlari bilan tanishtirdi.  Milliy qonunchilikka kiritilgan yangiliklar, jumladan, Prezidentning “Advokatura instituti samaradorligini tubdan oshirish va advokatlarning mustaqilligini kengaytirish chora-tadbirlari to‘g‘risida”gi farmon haqida ularga so‘zlab berdi.
Markaz direktori Jeremi Fogel ikki tomonlama hamkorlik aloqalarining ustuvor yo‘nalishlarini belgilab olishdan manfaatdorligini bildirdi. Tomonlar yuridik sohadagi kadrlarni tayyorlash, sud-huquq tartiboti sohasida AQSh tajribasini o‘rganish va huquqiy yo‘nalishdagi boshqa masalalarni muhokama qildi.
Ruslanbek Davletov Adliya vazirligi o‘z vakolatiga doir barcha sohalar bo‘yicha ochiq muloqot va hamkorlik qilishga tayyor ekanini bildirdi. Shuningdek, ular bugungi kunda jamiyat oldida turgan huquqiy da’vatlar yuzasidan fikr almashdi.